钦定古今图书集成/理学汇编/文学典/第196卷 > 《史馆王相公进和诗表》钱珝
## 钦定古今图书集成/理学汇编/文学典/第196卷 > 《史馆王相公进和诗表》钱珝

臣某言：“臣闻在心为志，发言为诗，志通而若启源流，
诗作而自合律吕。”伏惟陛下道惟恭默，禀在文思，永
图欲渐于无为，睿览且明于多暇。因临丹壑，遂蹑金
绳，喜物象之澄清，假咏歌而放旷。声传天籁，韵合霜
钟，篇殊《黄竹》之名，辞掩白云之美。臣等逢时窃位，敢
并韦平，应诏属词，文非颜谢，徒偶昭融之运，获闻雅
正之音。倾听不知，愧延陵之季子；试吹必滥，比南郭
之先生。但思参列辅臣，安敢首违圣旨，辄同击壤？仰
和《贯珠》。诚怀郑卫之惭，但感宫商之说。星辰自转，难
参旭日之光；鼙鼓空鸣，莫续春雷之响。其奉和御制
五言七言诗二首，谨录进上，尘黩圣鉴。臣无任循省
惶越之至。